কারাগারে আদালত স্থাপন আইনের লঙ্ঘন বলে খালেদা জিয়ার আইনজীবীরা যে দাবি করেছেন সে বিষয়ে আইনমন্ত্রী আনিসুল হক বলেছেন, ‘উনারা যদি এ রকম কথা বলেন, তাহলে আমি বলব, উনারা আইনটা জানেন না।’ গতকাল রোববার দুপুরে প্রধান বিচারপতির খাস কামরায় ঘণ্টাব্যাপী প্রধান বিচারপতির সঙ্গে সাক্ষাৎ শেষে তিনি এ কথা বলেন। এদিকে, একইদিন কারাগারে বিচার নিয়ে প্রধান বিচারপতি সৈয়দ মাহমুদ হোসেনের সঙ্গে সাক্ষাত করে তার হস্তক্ষেপ চেয়েছেন খালেদা জিয়ার আইনজীবীরা। তাদের দাবি, প্রধান বিচারপতির সঙ্গে পরামর্শ না করেই এ আদালত স্থানান্তর করা হয়েছে। তাই বিষয়টি দেখার জন্য প্রধান বিচারপতির কাছে লিখিতভাবে আবেদন করেছেন। এছাড়া, কারাবন্দি খালেদা জিয়াকে বিশেষায়িত হাসপাতালে চিকিৎসা দেওয়ার নির্দেশনা চেয়ে হাইকোর্টে একটি রিট আবেদন করা হয়েছে। বিচারপতি শেখ হাসান আরিফ এবং বিচারপতি আহমেদ সোহেলের হাইকোর্ট বেঞ্চে গতকাল আবেদনটি আজ সোমবার শুনানির জন্য কার্যতালিকায় আসতে পারে বলে জানিয়েছেন খালেদা জিয়ার অন্যতম আইনজীবী মাহবুব উদ্দিন খোকন।